Skallagrímsmenn eru komnir í úrslitaviðureignina Eftir að hafa lent 2 - 0 undir í undanúrslitaviðureigninni gegn Val sigraði Skallagrímur næstu tvo leiki og jafnaði . Því þurfti að grípa til oddaleiks til að knýja fram úrslit í rimmunni . Var hann leikinn í Valsheimilinu í gær . Þar gerðu Skallagrímsmenn sér lítið fyrir og unnu og tryggðu þeir sér þar með sæti í úrslitaviðureigninni gegn Fjölni . Bæði lið mættu ákveðin til leiks , beittu hápressu og leikurinn var hraður og jafn . Um miðjan annan leikhluta náðu Skallagrímsmenn góðum kafla og höfðu níu stiga forystu í hálfleik , 48 - 39 . Valsmenn náðu örlítið að koma til baka í upphafi síðari hálfleiks en nokkurs óöryggis gætti í sóknarleik beggja liða . Valur minnkaði muninn í fimm stig áður en Skallagrímsmenn tóku við sér að nýju og náðu tólf stiga forskoti fyrir lokafjórðunginn . Valsmenn reyndu hvað þeir gátu að komast inn í leikinn að nýju í upphafi fjórða leikhluta en höfðu ekki erindi sem erfiði . Þeir hittu illa og virtist farið að draga örlítið af þeim . Þeir náðu þó að minnka muninn í þrjú stig á lokamínútunni en það var um seinan . Skallagrímsmenn voru yfirvegaðir á lokasekúndunm og sigldu sigrinum heim , 82 - 85 . J.R. Cadot fór mikinn í leiknum og daðraði við þrennuna . Hann skoraði 27 stig , tók 23 fráköst og gaf sjö stoðsendingar . Næstur honum kom Sigtryggur Arnar Björnsson með 23 stig . Hafþór Ingi Gunnarsson og Hamid Dicko gerðu níu stig hvor . Sigur Skallagríms tryggði þeim sæti í úrslitaviðureigninni gegn Fjölni . Þar er leikið um laust sæti í úrvalsdeild og þarf þrjá sigra til að vinna . Fyrsti leikur þeirrar viðureignar fer fram fimmtudaginn 14. apríl í Grafarvogi áður en liðin mætast öðru sinni í Borgarnesi á sunnudaginn .